S’istravisciadu

Da chi torrat a pannos de burghesu,
betzu primm'e su tempus e visciosu1,
ultres ch'est betzu jà, puru est frantzesu2,
rimbambidu, dispótigu e nervosu.

E cando s'impotentzia l'at presu
s'isposat cun pisedda e-d-est gelosu.
Tando chilcat su soddu mal'ispesu
in pitzinnia, ca est bisonzosu.

Dosat s'amore cun s'arte 'e s'avaru,
ca su bisonzu su poberu tràmpada
po reparare sa peldida antiga.

A tenner unu fizu est casu raru
e, si nde tenet, a pascionu3 càmpada
ca cunfromm'a su semen'est s'ispiga.

Su duos de Austu 1924

1Visciosu: vizioso.
2Frantzesu: sifilitico.
3A pascionu: in povertà.